বাঙালির আত্মনিয়ন্ত্রণের অধিকার এবং সে অনুযায়ী নিজেদের স্বাধীন রাষ্ট্র হিসেবে ঘোষণা করার অধিকারের ভিত্তি আন্তর্জাতিক আইনে স্বীকৃত। ICSF-এর পূর্বোক্ত গবেষণাতেও বিষয়গুলো সুস্পষ্টভাবে উল্লেখ করা হয়েছে। পাঠকের সুবিধার্থে আমি এখানেও উল্লেখ করছি। জাতিসংঘের ১৯৭০ সালের রেজোল্যুশন ২৬২৫(XXV)8 মতে, সব ধরণের প্রভাব এবং চাপ থেকে মুক্ত থেকে নিজেদের পছন্দের সরকার ব্যবস্থা, রাজনৈতিক পরিচয়, এবং নিজেদের অর্থনৈতিক সামাজিক ও সাংস্কৃতিক শাসনের প্রক্রিয়া নির্ধারণের অধিকার “জনগণের”। আর ১৯৭১-এ এই “জনগণের” আকাঙ্ক্ষা ঠিক কী ছিল তা ৬-দফা দলিলেই স্পষ্টভাবে উল্লেখ রয়েছে। আন্তর্জাতিক আইনের আলোকে একক স্বাধীনতার ঘোষণার (UDI) বিষয়টির নিষ্পত্তি করতে গিয়ে ২০১০ সালে ইন্টারন্যাশনাল কোর্ট অব জাস্টিস একটি যুগান্তকারী রায় দেন। একক ঘোষণার মাধ্যমে কসোভোর স্বাধীন সার্বভৌম রাষ্ট্র হয়ে ওঠার অধিকারকে স্বীকার করে নেয়ার পরিপ্রেক্ষিতে দেয়া এই রায়ে9 বলা হয়: